আবার তিনি নতুন রূপে নতুন বিতর্ক তৈরি করলেন। তিনি নানা রূপে দেখা দেন। না, তিনি মা দুর্গা নন, তিনি বারবার তৃণমূল কংগ্রেসের তথা মুখ্যমন্ত্রীর মাথা ব্যাথার কারণ হয়ে ওঠা সাংসদ অনুপম হাজরা।
কখনও সংসদ ভবনে দুষ্টুমি, কখনও সাংসদ মুনমুন সেনকে নিয়ে খুনসুটি, কখনও হাফ প্যান্ট পরে বিছানায় শুয়ে শুয়ে বন্যা নিয়ে চিন্তিত হওয়ার ছবি পোস্ট। ফেসবুক পোস্টের মাধ্যমে তিনি বার বার তৃণমূলনেত্রীর বিরাগভাজন হয়েছেন। বেশ কয়েকবার ধমকও দিয়েছেন। কিন্তু কোনও কিছুই তাঁকে আপন ধর্ম থেকে বিরত করতে পারেনি। তিনি নিজের মতোই চলেন।

সেই নিজের মতো থেকেই অষ্টমীর সকালে নিজের ফেসবুকে একটি ছবি পোস্ট করেছেন। বারমুডা পরা সাংসদ দাঁড়িয়ে আছেন নয়াদিল্লিতে রাষ্ট্রপতি ভবনের সামনে। না, শুধু দাঁড়িয়ে থাকাই নয়, তিনি যেন রাজধানীর পুজোয় জীবন্ত স্ট্যাচু সেজেছেন। রাজপথ মার্গে মধ্য রাতে তোলা ছবিই তিনি পোস্ট করেছেন বলে জানিয়েছেন অনুপম। 
কিন্তু কেন এমন করলেন তিনি? নিছকই মজা? এমন পোশাকে এমন মজা কি সত্যিই করতে পারেন একজন সাংসদ? সেটাও আবার রাষ্ট্রপতি ভবনের সামনে ঐতিহ্যমণ্ডিত রাজপথ মার্গে?